Gribskov Kommunes klima
Mod nord har Gribskov Kommune en meget lang kyststrækning, og sammen med de to store søer Arresø og Esrum Sø påvirker Kattegat klimaet ganske betydeligt. Nærheden til vandet betyder, at temperaturudsvingene mindskes, og kystegnene får flere solskinstimer i sommermånederne. Inde i landet giver de sandede områder, det lettere kuperede landskab og de store skovområder til gengæld flere skyer og nedbør.
Temperaturmæssigt ligger kommunen nær landsgennemsnittet for året, og ingen måneder er specielt kolde eller varme. Årsnedbøren ligger noget under landsgennemsnittet, men i juni er kommunen sammen med nabokommunen Hillerød landets vådeste. Det skal dog tages med et vist forbehold, da gennemsnittet påvirkes af det voldsomme regnvejr, som ramte området sidst i juni 2009.
Kommunen er solrig, og antallet af solskinstimer over året placerer den i landets øverste tredjedel. Der er dog ingen måneder, som når op blandt de fem solrigeste.
Læs mere om natur og landskab i Gribskov Kommune
Læs videre om
Læs også om
Se alle artikler om Klima